‘માનો, યાર, કહું છું, માનો.’ એ બોલ્યા, ‘બહેરીનમાં આ બીના બનેલી. બાદશાહ મારા પર મહેરબાન, ને મહેરબાન તે કેવા, કે હીરાનો હાર પણ મને ભેટ આપેલો. પણ એક દિવસ બન્યું શું, કે મારા શોમાં હું વોટર ઓફ ઈન્ડિયાનો ખેલ તો કરું, કરું ને કરું જ, એમાં બહેરીનમાં પાકિસ્તાનના એલચીએ બાદશાહના કાનમાં ઝેર રેડ્યું કે આ હિન્દુસ્તાની જાદુગર હિન્દુસ્તાનનો પ્રચાર આ વોટર ઓફ ઈન્ડિયાથી કરે છે. જુઓ, ખેલ કરતી વખતે પાછળ જે પડદો ટાંગે છે તે જુઓ. એમાં ભારતનો નકશો છે. ભારતના નેતા એમાં ચીતરેલા છે. ભારતનું પાણી વારંવાર કૂંજામાંથી કાઢીને ભારત પાણીદાર છે અને બીજા દેશો દેશો નપાણિયા છે એમ ઠસાવે છે. આટલી વાત એણે પઢાવી ત્યાં બીજે દિવસે બાદશાહ ખુદ ઈન્ટરવલમાં હાજર, મને બોલાવીને કહ્યું કે મિસ્ટર લાલ, આ પડદો કાલે નીકળી જવો જોઈએ. ને આ ખેલ કરવો હોય તો એમાં વોટર ઓફ ઈન્ડિયા નહિ,પણ વોટર ઓફ બહેરીન યા વોટર ઓફ પાકિસ્તાન બોલો.’